በዞኑ በ4 ነጥብ 5 ቢሊዮን ብር የኢንቨስትመንት ሥራዎች እየተካሄዱ ነው
– በቤንች ማጂ ዞን 4 ነጥብ 5 ቢሊዮን  ብር   ካፒታል ያስመዘገቡ ባለሃብቶች በኢንቨስትመንት ሥራው ላይ መሠማራታቸውን   የቤንች ማጂ ዞን አስተዳደር ገለጸ።የዞኑ አስተዳደር ኃላፊ አቶ ጨነቁ ኮንታሬ ለዋልታ ኢንፎርሜሽን ማዕከል እንደገለፁት፤  ባለፉት ስምንት ዓመታት ውስጥ በዞኑ 4 ነጥብ 5 ቢሊዮን ብር ያስመዘገቡ ባለሃብቶች   በግብርና፣ በተለያዩ የአገልግሎት ዘርፍ፣ በአግሮ ኢንዱስትሪ፣ በሆቴልና ቱሪዝም  ዘርፎች  ተሰማርተዋል። በተለይም የውጭ ባለሃብቶች በፓልም ዘይት፣ ቡና፣ ሰሊጥና በጎማ ዛፍ የግብርና ልማት ላይ በከፍተኛ ደረጃ መሰማራታቸውን የገለፁ ሲሆን፤ በአጠቃላይ በዞኑ ከ200 በላይ ባለሃብቶች የኢንቨስትመንት ፍቃድ ወስደው በመንቀሳቀስ ላይ ይገኛሉ ብለዋል።በዞኑ ያለውን የኢንቨስትመንት ልማት ይበልት ለማሳደግ የመሠረተ ልማት ችግሮችን ቀስ በቀስ እየተፈታ መሆኑንም አቶ ጨነቁ ተናግረዋል፡፡ከጊዜ ወደ ጊዜ አርሶ አደሮች ለማዕከላዊ ገበያ የሚያቀርቡት የቡና ምርት እያደገ መምጣቱን የጠቀሱት አቶ ጨነቁ አርሶ አደሮቹ ዘመናዊ አሠራሮችን ተከትለው እንዲያመርቱ የሚያስችል ሥልጠናዎች እየተሰጣቸው መሆኑን ዋልታ ኢንፎርሜሽን ማዕከል ዘግቧል።